Eskom sê oor beurtkrag dié weekArgieffoto Eskom het Sondagaand bevestig hy verwag nie dat dit in hierdie week nodig sal wees om beurtkrag toe te pas nie aangesien die kragstelsel genoegsaam herstel het ná verlede week se volgehoue beurtkrag. Die kragvoorsiener sê in ŉ verklaring kragstasieopwekking het oor die afgelope paar dae verbeter en diesel- en waterreserwes is aangevul. Daar was ook vermeerderde opwekking tot 850 MW van die Cahora Bassa-hidroëlektriese-skema in Mosambiek wat die kragnetwerk ŉ verdere hupstoot gegee het. “Die risiko van beurtkrag is steeds teenwoordig aangesien die kragstelsel steeds swak is. Beurtkrag sal net toegepas word wanneer dit absoluut nodig is,” lui die verklaring. Daar sal gereeld nuwe inligting oor die toestand van die kragnetwerk aan die publiek gekommunikeer word. Eskom het weer eens ŉ beroep op verbruikers gedoen om sover moontlik hul kragverbruik te verminder deur geisers en nie-noodsaaklike elektriese toestelle af te skakel en slegs ligte aan te skakel wat nodig is. “Ons bedank Suid-Afrikaners vir hul geduld en samewerking deur hierdie moeilike tydperk.” Eskom het verlede week heelweek beurtkrag toegepas – meeste daarvan fase 4 – voordat die beurtkrag Saterdagaand laat tot ŉ einde gekom het. Die wankelende kragnetwerk is grootliks toegeskryf aan ŉ gebrek aan kragopwekkingskapasiteit weens Eskom se verouderende infrastruktuur, maar ook probleme met dieselvoorsiening, swak gehalte steenkool by steenkoolkragstasies en ŉ gebrek aan voorsiening van die Cahora Bassa- hidroëlektriese skema weens skade wat deur sikloon Idai aangerig is.